CELEX: 32021R2119
Language: lt
Date: 2021-12-01 00:00:00
Title: Komisijos įgyvendinimo reglamentas (ES) 2021/2119 2021 m. gruodžio 1 d. kuriuo pagal Europos Parlamento ir Tarybos reglamentą (ES) 2018/848 nustatomos išsamios tam tikrų duomenų ir deklaracijų, kuriuos turi pateikti veiklos vykdytojai ir veiklos vykdytojų grupės, ir sertifikatų išdavimo techninių priemonių taisyklės ir iš dalies keičiamos Komisijos įgyvendinimo reglamento (ES) 2021/1378 nuostatos dėl sertifikatų išdavimo trečiųjų valstybių veiklos vykdytojams, veiklos vykdytojų grupėms ir eksportuotojams

2021 12 2   
               
               
                  LT
               
               
                  Europos Sąjungos oficialusis leidinys
               
               
                  L 430/24
               
            
         KOMISIJOS ĮGYVENDINIMO REGLAMENTAS (ES) 2021/2119
         2021 m. gruodžio 1 d.
         kuriuo pagal Europos Parlamento ir Tarybos reglamentą (ES) 2018/848 nustatomos išsamios tam tikrų duomenų ir deklaracijų, kuriuos turi pateikti veiklos vykdytojai ir veiklos vykdytojų grupės, ir sertifikatų išdavimo techninių priemonių taisyklės ir iš dalies keičiamos Komisijos įgyvendinimo reglamento (ES) 2021/1378 nuostatos dėl sertifikatų išdavimo trečiųjų valstybių veiklos vykdytojams, veiklos vykdytojų grupėms ir eksportuotojams
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (1), ypač į jo 35 straipsnio 10 dalį, 39 straipsnio 2 dalies a ir b punktus ir 45 straipsnio 4 dalį,
         kadangi:
         
                     (1)
                  
                  
                     pagal Reglamento (ES) 2018/848 35 straipsnio 1 dalies a punktą, kai įmanoma, kompetentingų institucijų arba, kai tinkama, kontrolės institucijų arba kontrolės įstaigų veiklos vykdytojams arba veiklos vykdytojų grupėms išduodamas sertifikatas turi būti elektroninės formos. Sukūrus ir visiškai įdiegus elektroninę Prekybos kontrolės ir ekspertizių sistemą (TRACES), nurodytą Komisijos įgyvendinimo reglamento (ES) 2019/1715 (2) 2 straipsnio 36 punkte, visos Sąjungos kompetentingos institucijos, kontrolės institucijos ir kontrolės įstaigos galės nuo 2023 m. sausio 1 d. išduoti sertifikatus elektronine forma. Dėl šios priežasties būtina numatyti, kad Reglamento (ES) 2018/848 35 straipsnyje nurodytas sertifikatas būtų išduodamas elektronine forma, nuo 2023 m. sausio 1 d. naudojant TRACES;
                  
               
                     (2)
                  
                  
                     Reglamentu (ES) 2018/848 reikalaujama, kad veiklos vykdytojai ir veiklos vykdytojų grupės registruotų duomenis, įrodančius, kad laikomasi šio reglamento. Tam tikri būtiniausi duomenų registravimo reikalavimai ir išsami informacija nustatyti Reglamento (ES) 2018/848 9 straipsnio 10 dalies c punkte ir 34 straipsnio 5 dalyje bei to reglamento II ir III prieduose;
                  
               
                     (3)
                  
                  
                     pagal Reglamente (ES) 2018/848 nustatytas bendrąsias gamybos taisykles kiekvienu gamybos, paruošimo ir platinimo etapu turi būti imamasi, kai tinkama, prevencinių ir atsargumo priemonių. Dėl tos priežasties atitinkama oficiali kontrolė visų pirma apima tikrinimą, ar veiklos vykdytojai ir veiklos vykdytojų grupės tokias priemones taiko. Nors kai kurių iš tų priemonių taikymą galima patikrinti atliekant fizinius patikrinimus vietoje, kitų priemonių atveju reikalingi jų taikymą įrodantys duomenys. Todėl veiklos vykdytojai ir veiklos vykdytojų grupės turėtų registruoti tuos duomenis, kad prireikus galėtų pateikti įrodymų. Pavyzdžiui, įrodymui apie priemones, kurių imtasi siekiant išvengti užteršimo neleistinais produktais ir medžiagomis, taip pat siekiant išvengti ekologiškų produktų susimaišymo su neekologiškais produktais, galima pateikti patalpų, įrangos ir transporto priemonių valymo įrodymus ir mokymo įrodymus;
                  
               
                     (4)
                  
                  
                     apskaitos dokumentai taip pat yra svarbūs atsekamumo ir masės balanso tikslais, taigi ir atitikties Reglamentui (ES) 2018/848 vertinimo tikslais. Atsekamumo ir masės balanso patikros pagal Komisijos deleguotąjį reglamentą (ES) 2021/771 (3) apima konkrečią informaciją, kuri turi būti pagrįsta tinkamais dokumentais. Veiklos vykdytojai ir veiklos vykdytojų grupės turėtų saugoti tuos dokumentus, kad pateiktų įrodymų, jog jų veikla atitinka reikalavimus;
                  
               
                     (5)
                  
                  
                     pagal Reglamento (ES) 2018/848 38 straipsnio 2 dalį oficiali kontrolė turi būti vykdoma visų pirma atsižvelgiant į neatitikties tikimybę. Tuo tikslu kompetentingoms institucijoms arba, kai tinkama, kontrolės institucijoms ar kontrolės įstaigoms reikalinga atitinkama informacija. Todėl Reglamento (ES) 2018/848 39 straipsnio 1 dalies b punkte reikalaujama, kad veiklos vykdytojai ir veiklos vykdytojų grupės pateiktų visas deklaracijas ir kitus pranešimus, reikalingus oficialiai kontrolei vykdyti. Be to, to reglamento 39 straipsnio 1 dalies d punkto i papunktyje reikalaujama pateikti išsamų ekologinės gamybos arba perėjimo prie ekologinės gamybos laikotarpio gamybos vieneto ir veiklos aprašymą;
                  
               
                     (6)
                  
                  
                     siekiant užtikrinti tinkamą oficialios kontrolės planavimą, būtina nurodyti informaciją, kuri turi būti įtraukta į tas deklaracijas ir kitus pranešimus, visų pirma informaciją, susijusią su veikla, dėl kurios sudaromos subrangos sutartys, ir tam tikrus duomenis apie veiklos vykdytojų ir jų grupių veiklai naudojamus gamybos vienetus ir kitas patalpas, įrenginius ir vienetus, ir planuojamą gamybos prognozę;
                  
               
                     (7)
                  
                  
                     pagal Komisijos įgyvendinimo reglamento (ES) 2021/1378 (4), kuris taikomas nuo 2022 m. sausio 1 d., 1 straipsnio pirmą pastraipą ir antros pastraipos a punktą kontrolės institucijos ir kontrolės įstaigos, pripažintos pagal Reglamento (ES) 2018/848 46 straipsnio 1 dalį, turi išduoti trečiųjų valstybių veiklos vykdytojams, veiklos vykdytojų grupėms ir eksportuotojams, kuriems buvo taikoma to reglamento 45 straipsnio 1 dalies b punkto i papunktyje nurodyta kontrolė, sertifikatą, o šis turi būti išduodamas elektronine forma, naudojant TRACES. Kadangi TRACES nebus įmanoma naudoti iki 2023 m. sausio 1 d., būtina atidėti ir Įgyvendinimo reglamente (ES) 2021/1378 nustatytą įpareigojimą naudoti TRACES;
                  
               
                     (8)
                  
                  
                     todėl Įgyvendinimo reglamentas (ES) 2021/1378 turėtų būti atitinkamai iš dalies pakeistas;
                  
               
                     (9)
                  
                  
                     siekiant aiškumo ir teisinio tikrumo, šis reglamentas turėtų būti taikomas nuo Reglamento (ES) 2018/848 taikymo pradžios dienos; Tačiau nuostata dėl TRACES naudojimo turėtų būti taikoma nuo 2023 m. sausio 1 d.;
                  
               
                     (10)
                  
                  
                     šiame reglamente nustatytos priemonės atitinka Ekologinės gamybos komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2018/848 35 straipsnio 1 dalyje nurodyto sertifikato išdavimas elektronine forma
            Reglamento (ES) 2018/848 35 straipsnio 1 dalyje nurodytas sertifikatas išduodamas:
            
                        a)
                     
                     
                        pagal Reglamento (ES) 2018/848 VI priede pateiktą pavyzdį;
                     
                  
                        b)
                     
                     
                        elektronine forma, naudojant Įgyvendinimo reglamento (ES) 2019/1715 2 straipsnio 36 punkte nurodytą elektroninę Prekybos kontrolės ir ekspertizių sistemą (TRACES).
                     
                  
         
            2 straipsnis
            Duomenys, kuriuos turi saugoti veiklos vykdytojai ir veiklos vykdytojų grupės
            
               1.   Veiklos vykdytojai ir veiklos vykdytojų grupės saugo visus būtinus dokumentus, įskaitant duomenis apie produktų atsargas ir finansines operacijas, kad kompetentingos institucijos arba tam tikrais atvejais kontrolės institucijos ar kontrolės įstaigos galėtų atlikti visų pirma šiuos tikrinimus:
               
                           a)
                        
                        
                           prevencinių ir atsargumo priemonių, kurių imtasi pagal Reglamento (ES) 2018/848 9 straipsnio 6 dalį ir 28 straipsnį, tikrinimus;
                        
                     
                           b)
                        
                        
                           atsekamumo patikrą pagal Deleguotojo reglamento (ES) 2021/771 1 straipsnio 4 dalį;
                        
                     
                           c)
                        
                        
                           masės balanso patikrą pagal Deleguotojo reglamento (ES) 2021/771 1 straipsnio 5 dalį.
                        
                     
            
               2.   Dokumentai, kurie turi būti saugomi 1 dalies a punkte nurodytų patikrinimų tikslais, visų pirma apima dokumentus, patvirtinančius, kad veiklos vykdytojas arba veiklos vykdytojų grupė ėmėsi proporcingų ir tinkamų priemonių, kad:
               
                           a)
                        
                        
                           užkirstų kelią kenkėjams ir ligoms;
                        
                     
                           b)
                        
                        
                           išvengtų užteršimo produktais ir medžiagomis, kurių neleidžiama naudoti ekologinėje gamyboje pagal Reglamentą (ES) 2018/848, ir sumaišymo su neekologiškais produktais.
                        
                     
         
         
            3 straipsnis
            Deklaracijos ir kiti oficialiajai kontrolei reikalingi pranešimai
            Veiklos vykdytojai ir veiklos vykdytojų grupės į savo deklaracijas arba pranešimus, pagal Reglamento (ES) 2018/848 39 straipsnio 1 dalies b punktą teikiamus oficialią kontrolę vykdančiai kompetentingai institucijai, kontrolės institucijai ar kontrolės įstaigai, įtraukia šią informaciją:
            
                        a)
                     
                     
                        duomenis apie tai, kuri veikla, dėl kurios išduotas Reglamento (ES) 2018/848 35 straipsnio 1 dalyje nurodytas sertifikatas, yra vykdoma pagal subrangos sutartis;
                     
                  
                        b)
                     
                     
                        ekologinės gamybos, perėjimo prie ekologinės gamybos laikotarpio ir neekologinės gamybos vienetų adresą arba geografinę vietą, laukinių augalų arba dumblių rinkimo teritoriją ir teritoriją, kurioje yra kitos jų veiklai naudojamos patalpos ir vienetai;
                     
                  
                        c)
                     
                     
                        valdų, pagal Reglamento (ES) 2018/848 9 straipsnio 7 dalį suskirstytų į skirtingus gamybos vienetus, atveju neekologinės gamybos vienetų aprašymą ir adresą arba geografinę vietą;
                     
                  
                        d)
                     
                     
                        planuojamą gamybos prognozę.
                     
                  Prireikus tos deklaracijos ir pranešimai atnaujinami.
         
         
            4 straipsnis
            Įgyvendinimo reglamento (ES) 2021/1378 pakeitimai
            Įgyvendinimo reglamentas (ES) 2021/1378 iš dalies keičiamas taip:
            
                        1)
                     
                     
                        1 straipsnio antros pastraipos a punktas pakeičiamas taip:
                        
                                    „a)
                                 
                                 
                                    išduodamas:
                                    
                                                i)
                                             
                                             
                                                pagal šio Reglamento I priede pateiktą pavyzdį;
                                             
                                          
                                                ii)
                                             
                                             
                                                elektronine forma, naudojant Komisijos įgyvendinimo reglamento (ES) 2019/1715 (*1) 2 straipsnio 36 punkte nurodytą elektroninę Prekybos kontrolės ir ekspertizių sistemą (TRACES);
                                             
                                          
                              
                           (*1)  2019 m. rugsėjo 30 d. Komisijos įgyvendinimo reglamentas (ES) 2019/1715, kuriuo nustatomos oficialios kontrolės informacijos valdymo sistemos ir jos sudedamųjų dalių veikimo taisyklės (IMSOC reglamentas) (OL L 261, 2019 10 14, p. 37).“;"
                        
                     
                  
                        2)
                     
                     
                        3 straipsnis papildomas trečia pastraipa:
                        „1 straipsnio antros pastraipos a punkto ii papunktis taikomas nuo 2023 m. sausio 1 d.“
                     
                  
         
            5 straipsnis
            Įsigaliojimas ir taikymas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d.
            1 straipsnio b punktas taikomas nuo 2023 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gruodžio 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 150, 2018 6 14, p. 1.
         
            (2)  2019 m. rugsėjo 30 d. Komisijos įgyvendinimo reglamentas (ES) 2019/1715, kuriuo nustatomos oficialios kontrolės informacijos valdymo sistemos ir jos sudedamųjų dalių veikimo taisyklės (IMSOC reglamentas) (OL L 261, 2019 10 14, p. 37).
         
            (3)  2021 m. sausio 21 d. Komisijos deleguotasis reglamentas (ES) 2021/771, kuriuo nustatomi konkretūs apskaitos dokumentų patikrų, atliekamų vykdant oficialią ekologinės gamybos ir veiklos vykdytojų grupių kontrolę, kriterijai ir sąlygos ir taip papildomas Europos Parlamento ir Tarybos reglamentas (ES) 2018/848 (OL L 165, 2021 5 11, p. 25).
         
            (4)  2021 m. rugpjūčio 19 d. Komisijos įgyvendinimo reglamentas (ES) 2021/1378, kuriuo nustatomos tam tikros taisyklės dėl sertifikato, išduodamo trečiųjų valstybių veiklos vykdytojams, veiklos vykdytojų grupėms ir eksportuotojams, importuojantiems į Sąjungą ekologiškus ir perėjimo prie ekologinės gamybos laikotarpio produktus, ir kuriuo pagal Europos Parlamento ir Tarybos reglamentą (ES) 2018/848 sudaromas pripažintų kontrolės institucijų ir kontrolės įstaigų sąrašas (OL L 297, 2021 8 20, p. 24).